RO Jurnalul Oficial al Uniunii Europene C 280/16

Avizul Autorității Europene pentru Protecția Datelor cu privire la propunerea de directivă a Parlamentului European și a Consiliului privind deșeurile de echipamente electrice și electronice (DEEE)

2010/C 280/02

AUTORITATEA EUROPEANĂ PENTRU PROTECȚIA DATELOR,

având în vedere Tratatul privind funcționarea Uniunii Europene, în special articolul 16,

având în vedere Carta drepturilor fundamentale a Uniunii Europene, în special articolul 8,

având în vedere Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date, în special articolul 17,

având în vedere Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date, în special articolul 41,

ADOPTĂ PREZENTUL AVIZ:

I. INTRODUCERE

1. La 3 decembrie 2008, Comisia a adoptat o propunere de directivă a Parlamentului European și a Consiliului privind deșeurile de echipamente electrice și electronice (DEEE) (denumită în continuare „propunerea”) (1). Propunerea are ca obiectiv reformarea Directivei 2002/96/CE privind deșeurile de echipamente electrice și electronice (DEEE) adoptată la 27 ianuarie 2003 (denumită în continuare „directiva”) (2) fără modificarea factorilor determinanți sau a scopului colectării și reciclării DEEE.

2. AEPD nu a fost consultată astfel cum se prevede la articolul 28 alineatul (2) din Regulamentul (CE) nr. 45/2001 (3). Prin urmare, acționând din proprie inițiativă, AEPD a adoptat prezentul aviz în temeiul articolului 41 alineatul (2) din același regulament. AEPD recomandă includerea în preambulul propunerii a unei referiri la prezentul aviz.

3. AEPD cunoaște faptul că aceste recomandări intervin într-o etapă târzie a procesului legislativ, însă consideră că este adecvat și util să emită prezentul aviz, având în vedere că propunerea suscită probleme semnificative privind protecția datelor care nu sunt abordate în textul acesteia. Prezentul aviz nu urmărește modificarea scopului și conținutului principal și preponderent al propunerii, al cărei „centru de greutate” (4) rămâne protecția mediului, ci doar includerea unei dimensiuni suplimentare care devine din ce în ce mai importantă pentru societatea noastră informațională (5).

4. Cunoscând, de asemenea, sfera limitată de aplicare a procedurii de reformare, AEPD adresează totuși un apel organului legislativ să ia în considerare prezentele recomandări, în conformitate cu articolul 8 din Acordul interinstituțional privind procedura de reformare (care prevede posibilitatea modificării dispozițiilor neschimbate) (6).

II. CONTEXTUL ȘI ISTORICUL PROPUNERII ȘI RELEVANȚA ACESTEIA PENTRU PROTECȚIA DATELOR

5. Scopul propunerii îl constituie actualizarea directivei existente privind eliminarea, refolosirea și reciclarea DEEE. Probleme de natură tehnică, juridică și administrativă apărute în primii ani de punere în aplicare a directivei au determinat elaborarea propunerii, astfel cum se prevedea în articolul 7 alineatul (5) din directivă.

6. Echipamentele electrice și electronice (EEE) reprezintă o categorie largă de produse care include diverse mijloace pe care pot fi stocate date cu caracter personal, precum echipamente IT și de telecomunicații (de exemplu, calculatoare personale, laptop-uri, terminale de comunicații electronice), caracterizate în contextul tehnic și economic actual de cicluri de inovare din ce în ce mai rapide și, datorită convergenței tehnologice, de disponibilitatea dispozitivelor multifuncționale. Evoluțiile din domeniul mijloacelor electronice de stocare avansează rapid, în special în privința capacității de stocare și a dimensiunii și, prin urmare, forțele pieței determină o accelerare similară a predării în vederea eliminării a EEE (care conțin cantități mari de date cu caracter personal, de multe ori sensibile). Rezultatul este nu doar acela că DEEE „sunt considerate fluxul de deșeuri cu cea mai rapidă creștere din UE” (7), ci și că, în cazul eliminării inadecvate, există un evident risc sporit de pierdere și dispersie a datelor cu caracter personal stocate pe acest tip de EEE.

7. De mult timp, politicile Uniunii Europene privind mediul și dezvoltarea durabilă au ca obiectiv reducerea consumului de resurse naturale și introducerea unor măsuri de prevenire a poluării.

8. Eliminarea, refolosirea și reciclarea DEEE sunt incluse în acest cadru. Aceste măsuri urmăresc prevenirea eliminării echipamentelor electrice și electronice împreună cu deșeuri mixte, instituind obligația producătorilor de a asigura eliminarea în maniera descrisă în directivă.

9. În mod special, dintre măsurile preconizate în Directivă, merită evidențiate cele care au ca scop refolosirea (însemnând orice operațiune prin care DEEE sau componentele acestora sunt utilizate în același scop pentru care au fost concepute, inclusiv continuarea utilizării echipamentelor sau componentelor acestora predate la punctele de colectare, la distribuitori, la reciclatori sau la fabricanți), reciclării (reprelucrarea, într-un proces de producție, a materialelor conținute în deșeuri în același scop ca cel inițial sau în alte scopuri) și găsirea altor forme de recuperare a DEEE, în așa fel încât eliminarea deșeurilor să poată fi redusă [a se vedea articolele 1 și 3 literele (d) și (e) din directivă].

10. Aceste operațiuni, în special refolosirea și reciclarea DEEE, mai ales a echipamentelor IT și de telecomunicații, ar putea prezenta un risc, mai mare decât în trecut, ca cei care colectează DEEE sau care vând sau cumpără echipamente uzate sau reciclate să intre în posesia unor date cu caracter personal stocate pe acestea. De multe ori, aceste date pot fi sensibile sau se pot referi la un număr mare de persoane fizice.

11. Având în vedere toate aceste motive, AEPD consideră că este urgent ca toate părțile interesate (utilizatori și producători de EEE) să cunoască riscurile în ceea ce privește datele cu caracter personal, în special în ultima etapă a ciclului de viață al EEE. În această etapă, deși EEE au o valoare economică mai mică, este posibil ca acestea să conțină o cantitate mare de date cu caracter personal și, prin urmare, pot avea o valoare „intrinsecă” mare pentru persoana vizată și/sau pentru alte persoane.

III. ANALIZA PROPUNERII

III.1. Aplicabilitatea Directivei 95/46/CE

12. AEPD nu a formulat nicio observație cu privire la obiectivul general al propunerii și sprijină pe deplin inițiativa, care are ca scop îmbunătățirea politicilor ecologice în domeniul DEEE.

13. Totuși, propunerea, ca și directiva, se axează doar pe riscurile pentru mediu pe care le implică eliminarea DEEE. Nu sunt luate în considerare alte riscuri suplimentare la care sunt expuse persoanele fizice și/sau organizațiile, riscuri care ar putea apărea în urma operațiunilor de eliminare, refolosire sau reciclare a DEEE, în special riscurile pe care le implică probabilitatea achiziției, divulgării sau diseminării inadecvate a datelor cu caracter personal stocate în DEEE.

14. Este important de remarcat că Directiva 95/46/CE (8) se aplică pentru „orice operațiune sau serie de operațiuni care se efectuează asupra datelor cu caracter personal”, inclusiv „ștergerea sau distrugerea” acestora [articolul 2 litera (b)]. Eliminarea EEE poate implica operațiuni de prelucrare a datelor. Din acest motiv, există o suprapunere între propunere și directiva menționată și, astfel, normele privind protecția datelor ar putea fi aplicate activităților la care face referire propunerea.

III.2. Eliminarea DEEE și măsurile de securitate

15. AEPD intenționează să sublinieze riscurile semnificative care pot afecta personale fizice și/sau organizațiile care acționează în calitate de „operatori de date” (9) în cazul în care, în momentul eliminării, DEEE, în special echipamentele informatice și de telecomunicații, conțin date cu caracter personal referitoare la utilizatorii acelor dispozitive și/sau la părți terțe. Accesul ilegal la informații cu caracter personal sau comunicarea acestor informații, care constau uneori în categorii speciale de date, care dezvăluie originea rasială sau etnică, opiniile politice, convingerile religioase sau filozofice, apartenența sindicală și date privind sănătatea și viața sexuală (așa-numitele „date sensibile”) (10) sau divulgarea acestora poate, într-adevăr, să afecteze viața privată și demnitatea persoanelor la care se referă informațiile, precum și alte interese legitime ale acelor persoane fizice/organizații (de exemplu, cele economice).

16. În general, AEPD consideră că este necesar să sublinieze importanța adoptării unor măsuri de securitate adecvate în fiecare etapă (de la început până la sfârșit) a prelucrării datelor cu caracter personal, astfel cum s-a afirmat în mod repetat în alte avize (11). Această necesitate se aplică a fortiori în etapa delicată în care operatorul de date intenționează să elimine dispozitive care conțin date cu caracter personal.

17. Într-adevăr, respectarea măsurilor de securitate constituie adesea o condiție prealabilă pentru a garanta efectiv dreptul la protecția datelor cu caracter personal.

18. Prin urmare, ar fi o lipsă de consecvență să se introducă obligația de a institui (uneori cu costuri mari) măsuri de securitate pe parcursul obișnuit al operațiunilor de prelucrare a datelor cu caracter personal [astfel cum se prevede la articolul 17 din Directiva 95/46/CE, atunci când aceasta este aplicabilă (12)] și ulterior să se omită pur și simplu să se ia în considerare introducerea unor mijloace adecvate de protecție în ceea ce privește eliminarea DEEE.

19. De asemenea, ar fi lipsit de consecvență să se acorde o asemenea importanță aspectului securității datelor încât a fost necesară introducerea notificării cu privire la încălcarea securității datelor prin articolul 2 din Directiva 2009/136/CE (13), iar ulterior să nu se prevadă nicio garanție în timpul eliminării DEEE, precum și în cazul refolosirii sau reciclării DEEE.

20. AEPD regretă faptul că propunerea nu ia în considerare potențialele efecte dăunătoare ale eliminării DEEE asupra protecției datelor cu caracter personal stocate în echipamentele „uzate”.

21. Acest aspect nu a fost luat în considerare nici în evaluarea impactului efectuată de Comisie (14), cu toate că experiența a arătat că neluarea măsurilor adecvate de securitate în cazul eliminării DEEE ar putea pune în pericol protejarea datelor cu caracter personal (15). Din cauza complexității problemelor implicate (de exemplu, numărul mare de metode legale, tehnologii și părți interesate în ciclul de eliminare a DEEE), AEPD consideră că ar fi fost adecvat să se realizeze o „evaluare a impactului asupra protecției confidențialității și datelor” referitoare la procesele legate de eliminarea DEEE.

22. Totuși, AEPD recomandă insistent dezvoltarea „celor mai bune tehnici disponibile” pentru asigurarea confidențialității, protecției datelor și a securității în acest domeniu.

23. Ca dovadă suplimentară, în timpul consultării publice care a avut loc înaintea reformării Directivei, mai multe probleme privind securitatea și protecția datelor cu caracter personal au fost ridicate de către părțile interesate, în special întreprinderile din domeniul IT și comunicații electronice (16).

24. În cele din urmă, merită evidențiat faptul că unele autorități naționale pentru protecția datelor au publicat orientări de minimizare a riscurilor care pot rezulta din neluarea măsurilor de securitate necesare, în special în cadrul materialelor care intră sub incidența directivei (17).

25. AEPD reiterează faptul că Directiva 95/46/CE este aplicabilă în etapa de eliminare a DEEE care conțin date personale. Prin urmare, este necesar ca operatorii de date, în special cei care utilizează aparatură IT și de comunicații, să își respecte obligațiile privind securitatea pentru a preveni divulgarea sau diseminarea inadecvată a datelor cu caracter personal. În acest scop și pentru a nu suporta consecințele încălcării măsurilor de securitate, operatorii de date din sectorul public sau privat, în colaborare cu responsabilii cu protecția datelor (acolo unde aceștia există), trebuie să adopte politici adecvate de eliminare a DEEE care conțin date cu caracter personal.

26. În cazul în care operatorii de date care elimină EEE nu dețin competențele și/sau expertiza tehnică necesară pentru ștergerea datelor personale respective, ar putea încredința această sarcină persoanelor împuternicite calificate (de exemplu, centre de asistență, producători și distribuitori de echipamente) în condițiile prevăzute la articolul 17 alineatele (2), (3) și (4) din Directiva 95/46/CE. La rândul lor, aceste persoane împuternicite vor certifica performanța operațiunilor în cauză și/sau le vor executa.

27. Având în vedere aceste considerente, AEPD concluzionează că reformarea directivei trebuie să adauge la dispozițiile dedicate protecției mediului principiile privind protecția datelor.

28. Prin urmare, AEPD recomandă Consiliului și Parlamentului European să includă în actuala propunere o dispoziție specială, care să prevadă că directiva se aplică eliminării DEEE fără a aduce atingere Directivei 95/46/CE.

III.3. Refolosirea sau reciclarea DEEE și măsurile de securitate

29. Aflându-se în situația de a permite adoptarea unor decizii autonome cu privire la datele stocate pe EEE, persoanele însărcinate cu operațiunile de eliminare ar putea fi considerate „operatori de date” (18). Prin urmare, acestea trebuie să adopte proceduri interne în scopul evitării operațiunilor inutile de prelucrare cu privire la orice dată cu caracter personal stocată în DEEE, și anume alte operațiuni decât cele strict necesare pentru verificarea eliminării efective a datelor conținute în aceste echipamente.

30. În plus, acestea nu trebuie să permită persoanelor neautorizate să cunoască sau să prelucreze datele stocate pe EEE. În special, atunci când mijloacele de stocare sunt reciclate sau refolosite și astfel reintră pe piață, există un risc sporit de divulgare sau de diseminare inadecvată a datelor cu caracter personal, precum și necesitatea de a preveni accesul neautorizat la date cu caracter personal.

31. Prin urmare, AEPD recomandă Consiliului și Parlamentului European să includă în actuala propunere o dispoziție specială privind interzicerea comercializării echipamentelor uzate care nu au fost în prealabil supuse măsurilor de securitate, în conformitate cu standardele tehnice de vârf (de exemplu, suprascrierea multi-pass), pentru a șterge orice dată cu caracter personal pe care acestea o pot conține.

III.4. Confidențialitate și securitate „prin concepție”

32. Viitorul cadru legislativ privind deșeurile electronice nu trebuie să includă doar o dispoziție specială referitoare la mai generalul „principiu al proiectării ecologice” a echipamentelor (a se vedea, de asemenea, articolul 4 din propunere privind „proiectarea produselor”), ci și, astfel cum s-a arătat anterior în alte avize ale AEPD (19), o dispoziție referitoare la principiul „confidențialității prin concepție” (20) sau, mai precis în acest domeniu, „securitate prin concepție” (21). Pe cât posibil, protejarea confidențialității și a datelor trebuie să fie integrată „ca opțiune prestabilită” în proiectarea echipamentelor electrice și electronice, pentru a permite utilizatorilor să șteargă, în mod simplu și gratuit, datele cu caracter personal care pot fi stocate în echipamente, în cazul eliminării acestora din urmă (22).

33. Această abordare este în mod clar susținută de articolul 3 alineatul (3) litera (c) din Directiva 1999/5/CE (23) privind echipamentele hertziene și echipamentele terminale de telecomunicații și de articolul 14 alineatul (3) din Directiva 2002/58/CE (24).

34. În consecință, producătorii trebuie să „integreze” garanții de confidențialitate și securitate prin soluții tehnologice (25). În acest cadru, inițiativele care vizează consilierea celor în cauză cu privire la ștergerea oricăror date cu caracter personal înainte de eliminarea DEEE (inclusiv consilierea producătorilor care realizează programe de calculator disponibile gratuit în acest scop) trebuie, de asemenea încurajate și sprijinite (26).

IV. CONCLUZII

35. Având în vedere cele de mai sus, AEPD recomandă ca autoritățile pentru protecția datelor, în special prin Grupul de lucru înființat în temeiul articolului 29 și AEPD să se implice îndeaproape în inițiativele privind eliminarea DEEE, prin consultări organizate cu suficient timp înainte de elaborarea măsurilor relevante.

36. Având în vedere contextul în care sunt prelucrate datele cu caracter personal, AEPD recomandă ca propunerea să includă dispoziții speciale care: — să prevadă că Directiva privind DEEE se aplică fără a aduce atingere Directivei 95/46/CE; — să interzică vânzarea de echipamente uzate care nu au fost supuse în prealabil unor măsuri de securitate adecvate, în conformitate cu nivelul tehnologic actual, pentru a șterge orice dată personală pe care acestea o pot conține; — în ceea ce privește principiul „confidențialității prin concepție” sau al „securității prin concepție”: pe cât posibil, protejarea confidențialității și a datelor cu caracter personal trebuie să fie integrată în proiectarea echipamentelor electrice și electronice „ca opțiune prestabilită”, pentru a permite utilizatorilor să șteargă, prin mijloace simple și gratuit, datele cu caracter personal care pot fi stocate în echipamente atunci când acestea sunt eliminate.

37. Prin urmare, AEPD recomandă cu insistență modificarea propunerii, în conformitate cu Directiva 95/46/CE, după cum urmează: — considerentul 11: „În plus, prezenta directivă ar trebui să se aplice fără a aduce atingere legislației privind protecția datelor, în special Directivei 95/46/CE. Întrucât echipamentele electrice și electronice (EEE) reprezintă o categorie largă de produse, incluzând o serie de mijloace diferite capabile să stocheze date cu caracter personal (precum echipamentele informatice și de telecomunicații), operațiunile de eliminare a acestora, în special refolosirea și reciclarea, pot prezenta riscul de acces neautorizat la date cu caracter personal stocate pe DEEE. Prin urmare, pe cât posibil, mijloace de protecție a datelor și a confidențialității ar trebui să fie integrate «ca opțiune prestabilită» în proiectarea echipamentelor electrice și electronice capabile să stocheze date cu caracter personal, pentru a permite utilizatorilor să șteargă, în mod simplu și gratuit, orice astfel de date în momentul eliminării.”; — articolul 2 alineatul (3): „Prezenta directivă se aplică fără a aduce atingere legislației privind protecția datelor, în special Directivei 95/46/CE.”

38. În plus, AEPD consideră adecvat ca ar trebui să fie luate în considerare următoarele modificări: — articolul 4 alineatul (2): „Statele membre încurajează măsurile de promovare a proiectării și producției de echipamente electrice și electronice care facilitează ștergerea oricăror date cu caracter personal conținute în EEE în momentul eliminării acestora din urmă”; — articolul 8 alineatul (7): „Statele membre se asigură ca toate DEEE colectate care conțin date cu caracter personal și care fac obiectul unui tratament pentru a fi reciclate sau refolosite nu sunt comercializate dacă aceste date nu au fost în prealabil șterse, utilizând cele mai bune tehnici disponibile.”; — articolul 14 alineatul (6): „Statele membre pot impune ca producătorii și/sau distribuitorii să informeze utilizatorii de EEE care conțin date cu caracter personal, de exemplu în instrucțiunile de utilizare sau la punctul de vânzare, cu privire la necesitatea ștergerii datelor personale care ar putea fi stocate în EEE înainte de eliminarea acestora.”

Adoptat la Bruxelles, 14 aprilie 2010. Peter HUSTINX Autoritatea Europeană pentru Protecția Datelor

(1) COM(2008) 810 final.

(2) JO L 37, 13.2.2003, p. 24.

(3) Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date, JO L 8, 12.1.2001, p. 1.

(4) A se vedea CJE, 23.2.1999, C-42/97 Parlamentul European/Consiliul Uniunii Europene, Rec. 1999, I-869, punctul 43.

(5) A se vedea, de asemenea, între altele, CJE, 30.1.2001, C-36/98 Spania/Consiliul, Rec. 2001, p. I-779, punctul 59: „În cazul în care analiza unei măsuri comunitare arată că aceasta urmărește un dublu scop sau că are o componentă dublă și dacă unul (una) dintre acestea poate fi identificat(ă) ca scop sau componentă principal(ă) sau preponderant(ă), celălalt (cealaltă) fiind doar indirect(ă), actul legislativ trebuie să aibă un singur temei juridic, și anume acela impus de scopul sau componenta principal(ă) sau predominant(ă)”.

(6) Acordul interinstituțional din 28 noiembrie 2001 privind utilizarea mai structurată a tehnicii de reformare pentru actele legislative, JO C 77, 28.3.2002, p. 1.

(7) A se vedea documentul de lucru al serviciilor Comisiei de însoțire a propunerii de directivă a Parlamentului European și a Consiliului privind deșeurile de echipamente electrice și electronice (DEEE) (reformare). Evaluarea impactului, 3.12.2008 [COM(2008) 810 final] SEC(2008) 2933, p. 17.

(8) Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date, JO L 281, 23.11.1995, p. 31.

(9) Pentru definiția „operatorului” a se vedea articolul 2 litera (d) din Directiva 95/46/CE.

(10) A se vedea articolul 8, Directiva 95/46/CE.

(11) A se vedea Avizul AEPD privind Agenția pentru gestionarea sistemelor informatice de mari dimensiuni (JO C 70, 19.3.2010, p. 13), punctele 46 și 47; Avizul privind propunerea de directivă privind aplicarea drepturilor pacienților în cadrul asistenței medicale transfrontaliere (JO C 128, 6.6.2009, p. 20), punctele 27-31.

(12) A se vedea articolul 3 din aceeași directivă.

(13) Directiva 2009/136/CE a Parlamentului European și a Consiliului din 25 noiembrie 2009 de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile de comunicații electronice, a Directivei 2002/58/CE privind prelucrarea datelor personale și protejarea confidențialității în sectorul comunicațiilor electronice și a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecția consumatorului, JO L 337, 18.12.2009, p. 11.

(14) Documentul de lucru al serviciilor Comisiei de însoțire a propunerii de directivă a Parlamentului European și a Consiliului privind deșeurile de echipamente electrice și electronice (DEEE) (reformare), SEC(2008) 2933, 3.12.2008; a se vedea, însă, Universitatea Națiunilor Unite, Analiza din 2008 a Directivei 2002/96/CE privind deșeurile de echipamente electrice și electronice (DEEE), Comisia Europeană, Belgia, 2007, p. 273 (http://ec.europa.eu/environment/waste/weee/pdf/final_rep_unu.pdf); „Data security is also an issue — removing personal data from a hard-drive” (Securitatea datelor reprezintă, de asemenea, o problemă – ștergerea datelor personale de pe un hard disk).

(15) A se vedea, de exemplu, articolul online al BBC „Children's files on eBay computer” (Dosare referitoare la copii stocate pe un calculator disponibil pe eBay), 4 mai 2007, în care se relatează că un computer care conținea date personale despre îngrijirea și adopția copiilor a fost vândut pe eBay (http://news.bbc.co.uk/2/hi/uk_news/england/6627265.stm); a se vedea, de asemenea, articolul online al BBC „Bank customer data sold on eBay” (Datele clienților unei bănci au fost vândute pe eBay), 26 august 2008, în care se relatează că un hard disk conținând datele cu caracter personal referitoare la un număr de un milion de clienți ai unei bănci a fost vândut pe eBay (http://news.bbc.co.uk/2/hi/uk_news/7581540.stm).

(16) A se vedea HP, Consultarea părților interesate cu privire la analiza Directivei 2002/96/CE a Parlamentului European și a Consiliului privind deșeurile de echipamente electrice și electronice (DEEE), pp. 7-8; DELL (proiect de observații), opțiuni de politică în ceea ce privește analiza DEEE în consultarea părților interesate cu privire la analiza Directivei 2002/96/CE a Parlamentului European și a Consiliului privind deșeurile de echipamente electrice și electronice (DEEE), p. 2, punctul 1.1. și punctul 4, punctul 1.3. (3.6.2008); poziția și propunerea Royal Philips Electronics, consultarea părților interesate în ceea ce privește revizuirea Directivei DEEE, p. 12 (5.6.2008) (http://circa.europa.eu/Public/irc/env/weee_2008_review/library). A se vedea, de asemenea, Răspunsul la consultarea privind DEEE, Rezumatul răspunsurilor și răspunsul guvernelor la cea de a patra consultare privind punerea în aplicare a Directivelor 2002/96/CE și 2003/108/CE cu privire la deșeurile de echipamente electrice și electronice, decembrie 2006, p. 30: „Protecția și securitatea datelor. Unele societăți de gestionare a deșeurilor ar dori să existe orientări cu privire la protecția și securitatea datelor, în special din perspectiva faptului că acestea vor manipula date sensibile” (http://www.berr.gov.uk/files/file35961.pdf).

(17) Landesbeauftragter für Datenschutz und Informationsfreiheit Bremen, Entwicklung eines Konzeptes zur Löschung und Datenträgervernichtung durch Behörden und Unternehmen, 16. Mai 2007 (http://www.datenschutz-bremen.de/rtf/datenloeschung.rtf); Garante per la protezione dei dati personali, Deșeuri electrice și electronice și protecția datelor, 13 octombrie 2008 (http://www.garanteprivacy.it/garante/doc.jsp?ID=1583482), menționat, de asemenea, în cel de-al doisprezecelea raport anual al Grupului de lucru înființat în temeiul articolului 29 privind protecția datelor, 16 iunie 2009, p. 57; a se vedea, de asemenea, Grupul internațional de lucru în domeniul protecției datelor și telecomunicațiilor, Recomandarea privind protecția datelor și deșeurile electronice, Sofia, 12-13.3.2009 (http://www.datenschutz-berlin.de/attachments/650/675.38.14.pdf?1264671551).

(18) „Conceptul de operator este […] funcțional, în sensul că se dorește a aloca responsabilități în care influența concretă este și se bazează astfel mai degrabă pe o analiză a situației de fapt decât pe o analiză formală”: a se vedea Grupul de lucru înființat în temeiul articolului 29 privind protecția datelor, WP 169, Avizul nr. 1/2010 privind conceptele de „operator” și de „persoană împuternicită”, adoptat la 16 februarie 2010.

(19) A se vedea, de exemplu, documentul de politică AEPD și cercetarea și dezvoltarea tehnologică în cadrul UE, document strategic, 28 aprilie 2008, p. 2; Avizul AEPD privind sistemele inteligente de transport (JO C 47, 25.2.2010, p. 6); Avizul AEPD privind farmacovigilența (JO C 229, 23.9.2009, p. 19).

(20) Pentru o aplicare generală a principiului, a se vedea Grupul de lucru privind protecția datelor înființat în temeiul articolului 29 – Grupul de lucru privind poliția și justiția, Viitorul confidențialității. Contribuție comună la consultarea Comisiei Europene cu privire la cadrul legislativ pentru dreptul fundamental la protejarea datelor cu caracter personal, WP 168, adoptat la 1 decembrie 2009, pp. 3 și 12; a se vedea, de asemenea, Recomandarea Comisiei privind aplicarea principiilor de respectare a vieții private și de protecție a datelor în aplicațiile bazate pe identificarea prin radiofrecvență, C(2009) 3200 final, p. 8.

(21) A se vedea Comunicarea Comisiei, „Agenda europeană privind cercetarea și inovarea în materie de securitate – Poziția inițială a Comisiei privind principalele concluzii și recomandări ale forumului european pentru cercetare și inovare în domeniul securității (ESRIF)”, COM(2009) 691 final, pp. 6 și 14.

(22) A se vedea, de asemnea, Avizul AEPD din 18 martie 2010 privind promovarea securității și încrederii în societatea informațională prin încurajarea protecției datelor și a confidențialității.

(23) Articolul 3 alineatul (3) din Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea a conformității acestora (JO L 91, 7.4.1999, p. 10): „[…] Comisia poate decide că aparatele impuse de anumite categorii de echipamente sau de anumite tipuri de aparate sunt construite astfel încât […] să prezinte garanții pentru asigurarea protecției datelor cu caracter personal și a vieții private a utilizatorilor și a abonaților”.

(24) „Dacă este necesar, se pot adopta măsuri care să asigure că echipamentele terminale sunt construite într-un mod care să le facă compatibile cu dreptul utilizatorilor de a proteja și de a controla folosirea datelor lor personale, în conformitate cu Directiva 1999/5/CE și cu Decizia 87/95/CEE a Consiliului din 22 decembrie 1986 privind standardizarea în domeniul tehnologiei informației și al comunicațiilor”. A se vedea, de asemenea, considerentul 46 din aceeași directivă, menționat în nota de subsol 13.

(25) În favoarea acestei perspective de politică, a se vedea, de asemenea, V. Reding, discurs-program cu ocazia Zilei protecției datelor, 28 ianuarie 2010, Parlamentul European, Bruxelles, DISCURS/10/16: „Întreprinderile trebuie să își folosească puterea de inovare pentru îmbunătățirea protecției confidențialității și a datelor cu caracter personal încă de la începutul ciclului de dezvoltare. Confidențialitatea prin concepție este un principiu atât în interesul cetățenilor, cât și în interesul întreprinderilor. Confidențialitatea prin concepție va conduce la mai buna protejare a persoanelor fizice, precum și la încredere în noile servicii și produse care, la rândul lor, vor avea un impact pozitiv asupra economiei. Am văzut unele exemple încurajatoare, însă este necesar să se facă mult mai mult”.

(26) A se vedea, de exemplu, Poliția Regală Canadiană Călare (Royal Canadian Mounted Police), B2-002 – Produse pentru suprascrierea mediilor informatice și pentru ștergerea în siguranță a datelor (05/2009), la adresa http://www.rcmp-grc.gc.ca/ts-st/pubs/it-ti-sec/index-eng.htm